Die 1. Bussahsch    "Kind, denk der mol, vor dreißisch Johr  Hait uff de Dach, do isch's bassiert,  Do hat mich nach em Kirchechor  De Vadder 's erschte mol bussiert."    Die Mudda guckt ganz arsch verklärt Ihr Dochter ah.  Unn die guckt groß.  Sie isch jo schließlich  uffgeklärt  Doch wie stehts mit der Mudda bloß?    "'S war owends spät, schun fimf nach zehne,  Martini war's unn finschdri Nacht.  Unn Gottseidank hat's känner g'sehne,  Mir henn jo a kenn Krach gemacht.    Am Kirchhof hinne an de Pappel,  De Mond war fascht schon vollschder rund.  Dein Vadder forsch unn kä Gebabbel.  Gestört hat nor im Kropp sein Hund  Der hot alsfort wie wild gebellt.    De Wind hot ordentlich geblose.  Ich war  dabei kenn großer Held  Mei Fieß verkratzt von denne Rose    Kalt war's, z'erscht hab isch schrecklich g'fore  Doch später war mars awwer warm  Mit richtisch rote, hähße Ohre  Unn in meim Kopf war Luftalarm.    Unn dann dehäm im warme Bett  Ach, war mir's do so wohl  Mei Glick war vollschder unn komplett  Dein Vadder war halt mei Idol."    "Du, Mutter, sach mir mol genau,  Wo'd vunn de Lewwer weg so frei  Un u'schiniert von Frau zu Frau  Vazeelsch von eire Schmuserei,  Was hat man damals sache wolle,  Wann d'Red war vom bussiere  Was hat des wirklich häße solle?  Du brauch dich nit scheniere."    Die Mutter werd e bissel rot  Unn sacht dann zu ihrm Kind:  "Isch war erscht zwanzig, schlach mich tot:  Gekißt hat er mich gschwind.    Ja, gschwind. Des war jo schrecklich spet  Unn stell dir vor, den Zores,  Wann isch zu spet häm kumme det:  Dein Ohba lehrt mich Mores".    Die Dochter isch aach zwanzisch Johr  Unn kann des nit kapiere.  "Oh, liewer Gott, ich stell mir vor,  Ich müßt des akzeptiere.    Doch wirklich ähns des sach ich glatt,  Des dut mir imponiere Du wäsch noch alles.  Ich bin platt, Do muß ich gratuliere.  Isch kriesch des nimmi rescht in d' Reih  Unn ach mein Wersching nit uff Trab.  Zum Beispiel fallt mir nimmi ei,  Mit wem isch s'erscht mol gschlofe hab."